CELEX: 32015D1984
Language: mt
Date: 2015-11-03 00:00:00
Title: Deċiżjoni ta' Implimentazzjoni tal-Kummissjoni (UE) 2015/1984 tat-3 ta' Novembru 2015 li tiddefinixxi ċ-ċirkustanzi, il-formati u l-proċeduri tan-notifika skont l-Artikolu 9(5) tar-Regolament (UE) Nru 910/2014 tal-Parlament Ewropew u tal-Kunsill dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern (notifikata bid-dokument C(2015) 7369) (Test b'rilevanza għaż-ŻEE)

5.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 289/18
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1984
   tat-3 ta' Novembru 2015
   li tiddefinixxi ċ-ċirkustanzi, il-formati u l-proċeduri tan-notifika skont l-Artikolu 9(5) tar-Regolament (UE) Nru 910/2014 tal-Parlament Ewropew u tal-Kunsill dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern
   
      
         (notifikata bid-dokument C(2015) 7369)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 910/2014 tal-Parlament Ewropew u tal-Kunsill tat-23 ta' Lulju 2014 dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern u li jħassar id-Direttiva 1999/93/KE (1), u b'mod partikolari l-Artikolu 9(5) tiegħu,
   Billi:
   
               (1)
            
            
               In-notifika tal-iskemi ta' identifikazzjoni elettronika mill-Istati Membri hija prerekwiżit għall-għarfien reċiproku ta' mezzi ta' identifikazzjoni elettronika.
            
         
               (2)
            
            
               Il-kooperazzjoni dwar l-interoperabbiltà u s-sigurtà tal-iskemi ta' identifikazzjoni elettronika teħtieġ proċeduri simplifikati. Billi l-kooperazzjoni bejn l-Istati Membri msemmija fl-Artikolu 12(6) tar-Regolament (UE) Nru 910/2014 u rregolata fid-dettall fid-Deċiżjoni ta' Implimentazzjoni tal-Kummissjoni (UE) 2015/296 (2) diġà tirrikjedi l-użu tal-Ingliż, l-istess soluzzjoni għall-finijiet tan-notifika tal-skemi ta' identifikazzjoni elettronika għandha tħaffef il-kisba tal-interoperabbiltà u s-sigurtà tal-iskemi. Madankollu, it-traduzzjoni ta' dokumentazzjoni li teżisti diġà ma għandhiex toħloq piż sproporzjonat.
            
         
               (3)
            
            
               L-iskemi jistgħu jinvolvu għadd ta' partijiet li joħorġu l-mezzi ta' identifikazzjoni elettronika u/jew għadd ta' livelli ta' assigurazzjoni. Madankollu, għall-fini taċ-ċarezza u ċ-ċertezza legali, in-notifika tal-iskemi bħal dawn għandha tkun proċess uniku, b'formoli ta' notifika separati għal kull parti li toħroġ il-mezzi ta' identifikazzjoni elettronika u/jew għal kull livell ta' assigurazzjoni.
            
         
               (4)
            
            
               L-organizzazzjoni ta' skemi ta' identifikazzjoni elettronika tvarja fost l-Istati Membri fejn jidħlu entitajiet tas-settur pubbliku u dawk tas-settur privat. Għalkemm l-iskop tal-formola ta' notifika għandu jkun li tingħata informazzjoni kemm jista' jkun preċiża fost l-oħrajn dwar l-awtoritajiet jew l-entitajiet differenti involuti fil-proċess ta' identifikazzjoni elettronika, l-għan ma għandukx ikun l-elenkar pereżempju l-muniċipalitajiet lokali kollha meta dawn ikunu involuti. F'dak il-każ, l-entrata rispettiva tal-formola tan-notifika għandha tidentifika l-livell tal-awtorità jew tal-entità involuta.
            
         
               (5)
            
            
               Prerekwiżit ieħor għall-għarfien reċiproku tal-mezzi ta' identifikazzjoni elettronika huwa l-għoti ta' deskrizzjoni tal-iskemi ta' identifikazzjoni elettronika qabel in-notifika lil Stati Membri oħra, kif stabbilit fl-Artikolu 7(g) tar-Regolament (UE) Nru 910/2014. Il-formola tan-notifika stabbilita f'dan l-att ta' implimentazzjoni għandha tintuża fil-kuntest tal-għoti ta' deskrizzjoni tal-iskema lil Stati Membri oħra, sabiex tippermetti evalwazzjoni bejn il-pari kif stabbilit fl-Artikolu 10(2) tad-Deċiżjoni ta' Implimentazzjoni (UE) 2015/296.
            
         
               (6)
            
            
               Id-data ta' skadenza biex il-Kummissjoni tippubblika notifika, kif previst fl-Artikolu 9(3) tar-Regolament (UE) Nru 910/2014, għandha tingħadd mill-ġurnata meta titressaq il-formola lesta. Il-formola tan-notifika ma għandhiex titqies bħala lesta jekk il-Kummissjoni jkun jeħtiġilha titlob informazzjoni addizzjonali jew kjarifika.
            
         
               (7)
            
            
               Sabiex tiġi żgurat l-użu uniformi tal-formola tan-notifika, jixraq li l-Kummissjoni tagħti gwida lill-Istati Membri, partikolarment dwar jekk tibdiliet fil-formola tan-notifika jwasslux għal notifika mill-ġdid.
            
         
               (8)
            
            
               Il-miżuri previsti f'din id-Deċiżjoni huma f'konformità mal-opinjoni tal-Kumitat imsemmija fl-Artikolu 48 tar-Regolament (UE) Nru 910/2014,
            
         ADOTTAT DIN ID-DEĊIŻJONI:
   Artikolu 1
   Għan
   Skont l-Artikolu 9(5) tar-Regolament (UE) Nru 910/2014, din id-Deċiżjoni tistabbilixxi ċ-ċirkustanzi, il-formati u l-proċeduri ta' notifiki ta' skemi ta' identifikazzjoni elettronika lill-Kummissjoni.
   Artikolu 2
   Il-lingwa tan-notifika
   1.   Il-lingwa tan-notifika għandha tkun l-Ingliż. In-notifika msemmija fl-Artikolu 3(1) għandha timtela bl-Ingliż.
   2.   Mingħajr preġudizzju għall-paragrafu 1, l-Istati Membri ma għandhomx ikunu obbligati jittraduċu d-dokumenti ta' prova msemmija fl-Artikolu 4.4 tal-Anness fejn dan joħloq piż mhux raġonevoli.
   Artikolu 3
   Il-proċedura u l-formati tan-notifika
   1.   In-notifika għandha ssir b'mod elettroniku fil-format konformi mal-formola mniżżla fl-Anness.
   2.   Meta skema tkun tinvolvi għadd ta' partijiet responsabbli li joħorġu l-mezzi ta' identifikazzjoni elettronika u/jew tkun tkopri għadd ta' livelli ta' assigurazzjoni, il-punt 3.2 u/jew fejn xieraq il-punt 4.2 tal-formola tan- notifika stabbilita fl-Anness għandhom jimtlew separatament għal kull parti li toħroġ l-mezzi ta' identifikazzjoni elettronika u/jew għal kull livell ta' assigurazzjoni.
   3.   Fejn l-awtoritajiet, il-partijiet, l-entitajiet jew il-korpi li għandhom jiġu notifikati fil-formola stabbilita fl-Anness, b'mod partikolari l-partijiet li jġestu l-proċess ta' reġistrazzjoni tad-dejta unika ta' identifikazzjoni ta' persuna jew il-partijiet li joħorġu l-mezzi ta' identifikazzjoni elettronika, jaġixxu skont l-istess sett ta' regoli u jużaw l-istess proċeduri, b'mod partikolari fejn ikunu awtoritajiet reġjonali jew lokali, japplikaw ir-regoli speċifiċi li ġejjin:
   
               (a)
            
            
               il-formola tan-notifika tista' timtela darba fir-rigward tal-partijiet bħal dawn kollha;
            
         
               (b)
            
            
               il-formola tan-notifika tista' timtela bl-informazzjoni meħtieġa biex jiġu identifikati l-livell tal-organizzazzjoni territorjali jew funzjonali rispettiv.
            
         4.   Il-Kummissjoni għandha tikkonferma l-wasla tan-notifika b'mezzi elettroniċi.
   5.   Il-Kummissjoni tista' titlob informazzjoni addizzjonali jew kjarifika fiċ-ċirkostanzi li ġejjin:
   
               (a)
            
            
               il-formola tan-notifika ma tkunx mimlija sew;
            
         
               (b)
            
            
               ikun hemm żball li jidher fil-formola jew fid-dokumenti ta' prova;
            
         
               (c)
            
            
               ma tkunx ingħatat deskrizzjoni tal-iskema ta' identifikazzjoni elettronika qabel in-notifika lil Stati Membri oħra skont l-Artikolu 7(g) tar-Regolament (UE) Nru 910/2014.
            
         6.   Fejn tintalab informazzjoni jew kjarifika addizzjonali msemmija fil-paragrafu 5, in-notifika titqies kompluta biss meta tali informazzjoni jew kjarifika addizzjonali jittressqu quddiem il-Kummissjoni.
   Artikolu 4
   Destinatarji
   Din id-Deċiżjoni hija indirizzata lill-Istati Membri.
   
      Magħmul fi Brussell, it-3 ta' Novembru 2015.
      
         
            Għall-Kummissjoni
         
         Günther OETTINGER
         
            Membru tal-Kummissjoni
         
      
   
   
      (1)  ĠU L 257, 28.8.2014, p. 73.
   
      (2)  Id-Deċiżjoni ta' Implimentazzjoni tal-Kummissjoni (UE) 2015/296 tal-24 ta' Frar 2015 li tistabbilixxi arranġamenti proċedurali għal kooperazzjoni bejn l-Istati Membri dwar l-identifikazzjoni elettronika skont l-Artikolu 12(7) tar-Regolament (UE) Nru 910/2014 tal-Parlament Ewropew u tal-Kunsill dwar l-identifikazzjoni elettronika u s-servizzi fiduċjarji għal transazzjonijiet elettroniċi fis-suq intern (ĠU L 53, 25.2.2015, p. 14).
   
      ANNESS
      
         FORMOLA TA' NOTIFIKA GĦALL-ISKEMA TAL-IDENTITÀ ELETTRONIKA SKONT L-ARTIKOLU 9(5) TAR-REGOLAMENT (UE) Nru 910/2014
      
      (Daħħal isem l-Istat Membru) b'dan tinnotifika lill-Kummissjoni Ewropea bi skema tal-identifikazzjoni elettronika li se tiġi ppubblikata fil-lista msemmija fl-Artikolu 9(3) tar-Regolament (UE) Nru 910/2014 u tikkonferma dan li ġej:
      
                  —
               
               
                  l-informazzjoni kkomunikata f'din in-notifika hija konsistenti mal-informazzjoni li ġiet ikkomunikata lin-Netwerk ta' Kooperazzjoni f'konformità mal-Artikolu 7(g) tar-Regolament (UE) Nru 910/2014, u
               
            
                  —
               
               
                  l-iskema għall-identifikazzjoni elettronika tista' tintuża biex jinkiseb aċċess għal tal-anqas servizz wieħed ipprovdut minn korp tas-settur pubbliku f'(daħħal isem l-Istat Membru).
               
            
         Id-data
      
      
         [iffirmat elettronikament]
      
      1.   Informazzjoni ġenerali
      
      
                  It-titolu tal-iskema (jekk ikun hemm)
               
               
                  Il-livell(i) ta' assigurazzjoni (baxx, sostanzjali jew għoli)
               
            
                   
               
               
                   
               
            2.   L-awtorità(ajiet) responsabbli għall-iskema
      
      
                  Isem (ismijiet) l-awtorità(ajiet)
               
               
                  L-indirizz(i) postali
               
               
                  L-indirizz(i) tal-posta elettronika
               
               
                  In-numru tat-Telefown
               
            
                   
               
               
                   
               
               
                   
               
               
                   
               
            3.   Informazzjoni dwar il-partijiet rilevanti, entitajiet u korpi (fejn ikun hemm għadd ta' partijiet, entitajiet jew korpi għandek telenkahom kollha, f'konformità mal-Artikolu 3(2) u (3)
      
      3.1   L-entità li tiġġestixxi l-proċess ta' reġistrazzjoni tad-dejta unika ta' identifikazzjoni ta' persuna
      
      Isem l-entità li tiġġestixxi l-proċess ta' reġistrazzjoni tad-dejta unika tal-identifikazzjoni ta' persuna
      3.2   Il-parti li toħroġ il-mezzi għall-identifikazzjoni elettronika
      
      
                  Isem il-parti li toħroġ il-mezzi għall-identifikazzjoni elettronika u indikazzjoni jekk il-parti tissemmiex fl-Artikolu 7(a)(i), (ii) jew (iii) tar-Regolament (UE) Nru 910/2014
               
            
                   
               
            
                  l-Article 7(a)(i) ☐
               
               
                  l-Article 7(a)(ii) ☐
               
               
                  l-Article 7(a)(iii) ☐
               
            3.3   Il-parti li topera l-proċedura tal-awtentikazzjoni
      
      Isem il-parti li topera l-proċedura tal-awtentikazzjoni.
      3.4   Korp superviżorju
      
      Isem il-korp superviżorju
      
         (agħti l-isem (l-ismijiet) fejn applikabbli)
      
      4.   Deskrizzjoni tal-iskema għall-identifikazzjoni elettronika
      
      Jistgħu jiġu mehmuża dokumenti għal kull waħda minn dawn id-deskrizzjonijiet.
      
                  (a)
               
               
                  Iddeskrivi fil-qosor l-iskema, inkluż il-kuntest li fih topera u l-kamp ta' applikazzjoni tagħha
               
            
                  (b)
               
               
                  Fejn japplika, elenka l-attributi addizzjonali li jistgħu jingħataw għal persuni fiżiċi bħala parti mill-iskema jekk mitluba minn parti dipendenti
               
            
                  (c)
               
               
                  Fejn japplika, elenka l-attributi addizzjonali li jistgħu jingħataw għal persuni ġuridiċi bħala parti mill-iskema jekk mitluba minn parti dipendenti
               
            4.1.   Sistema superviżorja, ta' imputabbiltà u ta' ġestjoni applikabbli
      
      4.1.1   Is-sistema ta' applikabbiltà superviżorja
      
      Iddeskrivi s-sistema superviżorju tal-iskema fir-rigward ta' dawn:
      
         (fejn applikabbli, l-informazzjoni għandha tinkludi r-rwoli, ir-responsabiltajiet u l-poteri tal-korp superviżorju msemmi fil-punt 3.4, u l-entità li lilha jsir ir-rapport. Jekk il-korp superviżorju ma jirrappurtax lill-awtorità responsabbli għall-iskema, għandhom jingħataw id-dettalji kollha tal-entità li lilha jsir ir-rapport)
      
      
                  (a)
               
               
                  is-sistema superviżorja applikabbli għall-parti li toħroġ il-mezzi għall-identifikazzjoni elettronika
               
            
                  (b)
               
               
                  is-sistema superviżorja applikabbli għall-parti li tħaddem il-proċedura ta' awtentikazzjoni
               
            4.1.2   Is-sistema ta' imputabbiltà superviżorja
      
      Iddeskrivi fil-qosor is-sistema nazzjonali ta'imputabbiltà applikabbli dawn ix-xenarji:
      
                  (a)
               
               
                  l-imputabbiltà tal-Istat Membru skont l-Artikolu 11(1) tar-Regolament (UE) Nru 910/2014
               
            
                  (b)
               
               
                  l-imputabbiltà tal-Istat Membru li joħroġ il-mezzi għall-identifikazzjoni elettronika skont l-Artikolu 11(2) tar-Regolament (UE) Nru 910/2014
               
            
                  (c)
               
               
                  l-imputabbiltà tal-Istat Membru li jħaddem il-proċedura ta' awtentikazzjoni skont l-Artikolu 11(3) tar-Regolament (UE) Nru 910/2014
               
            4.1.3   Arranġamenti tal- ġestjoni applikabbli
      
      Iddeskrivi l-arranġamenti għas-sospensjoni jew ir-revoka tal-iskema ta' identifikazzjoni jew l-awtentikazzjoni, jew il-partijiet kompromessi tagħhom
      4.2   Deskrizzjoni tal-komponenti tal-iskema
      
      Iddeskrivi kif intlaħqu l-elementi li ġejjin tar-Regolament ta' Implimentazzjoni tal-Kummissjoni (UE) 2015/1502 (1) biex jinkiseb livell ta' fiduċja ta' mezz għall-identifikazzjoni elettronika skont l-iskema li qed tiġi notifikata dwarha l-Kummissjoni:
      
         (inkludi kwalunkwe standard adottat)
      
      4.2.1   Ir-reġistrazzjoni
      
      
                  (a)
               
               
                  L-applikazzjoni u r-reġistrazzjoni
               
            
                  (b)
               
               
                  L-għoti ta' prova tal-identità u l-verifika (persuna fiżika)
               
            
                  (c)
               
               
                  L-għoti ta' prova tal-identità u l-verifika (persuna ġuridika)
               
            
                  (d)
               
               
                  Ir-rabta bejn il-mezz ta' identifikazzjoni elettronika ta' persuni fiżiċi u ġuridiċi
               
            4.2.2   Il-ġestjoni tal-mezzi ta' identifikazzjoni elettronika
      
      
                  (a)
               
               
                  Karatteristiċi u disinn tal-mezzi ta' identifikazzjoni elettronika (inklużi, fejn ikun f'loku, informazzjoni dwar iċ-ċertifikazzjoni tas-sigurtà)
               
            
                  (b)
               
               
                  Il-ħruġ, it-twassil u l-attivazzjoni
               
            
                  (c)
               
               
                  Is-sospensjoni, ir-revoka u l-attivazzjoni mill-ġdid
               
            
                  (d)
               
               
                  It-tiġdid u l-bdil
               
            4.2.3   L-awtentikazzjoni
      
      Iddeskrivi l-mekkaniżmu ta' awtentikazzjoni, inklużi t-termini ta' aċċess għal awtentikazzjoni minn partijiet dipendenti għajr għall-korpi tas-settur pubbliku
      4.2.4   Ġestjoni u organizzazzjoni
      
      Iddeskrivu l-ġestjoni u l-organizzazzjoni tal-aspetti li ġejjin:
      
                  (a)
               
               
                  Dispożizzjonijiet ġenerali dwar il-ġestjoni u l-organizzazzjoni
               
            
                  (b)
               
               
                  Avviżi ppubblikati u informazzjoni għall-utenti
               
            
                  (c)
               
               
                  Il-ġestjoni tas-sigurtà tal-informazzjoni
               
            
                  (d)
               
               
                  Iż-żamma tar-rekords
               
            
                  (e)
               
               
                  Il-faċilitajiet u l-persunal
               
            
                  (f)
               
               
                  Il-kontrolli tekniċi
               
            
                  (g)
               
               
                  Il-konformità u l-awditjar
               
            4.3   Rekwiżiti tal-interoperabilità
      
      Iddeskrivi kif intlaħqu r-rekwiżiti tekniċi minimi ta' interoperabbiltà tekniċi u ta' sigurtà operazzjonali skont ir-Regolament ta' Implimentazzjoni tal-Kummissjoni (UE) 2015/1501 (2). Elenka u ehmeż kull dokument li jista' jagħti aktar informazzjoni dwar il-konformità, bħall-opinjoni tan-Netwerk ta' Kooperazzjoni, awditi esterni, eċċ.
      4.4   Id-dokumenti ta' appoġġ
      
      Elenka kull dokumentazzjoni ta' appoġġ imressqa u indika għal liema element imsemmi hawn fuq jirrelataw. Inkludi kull leġiżlazzjoni nazzjonali li tirrigwarda d-dispożizzjoni dwar l-identifikazzjoni elettronika rilevanti għal din in-notifika. Ressaq verżjoni bl-Ingliż jew traduzzjoni bl-Ingliż kull meta din tkun disponibbli.
      
         (1)  Ir-Regolament ta' Implimentazzjoni tal-Kummissjoni (UE) 2015/1502 tat-8 ta' Settembru 2015 li jistabbilixxi speċifikazzjonijiet tekniċi u proċeduri minimi għal-livelli ta' assigurazzjoni għall-mezzi ta' identifikazzjoni elettronika skont l-Artikolu 8(3) tar-Regolament (UE) Nru 910/2014 tal-Parlament Ewropew u tal-Kunsill dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern (ĠU L 235, 9.9.2015, p. 7).
      
         (2)  Ir-Regolament ta' Implimentazzjoni tal-Kummissjoni (UE) 2015/1501 tat-8 ta' Settembru 2015 dwar il-qafas tal-interoperabbiltà skont l-Artikolu 12(8) tar-Regolament (UE) Nru 910/2014 tal-Parlament Ewropew u tal-Kunsill dwar l-identifikazzjoni elettronika u s-servizzi fiduċjarji għal tranżazzjonijiet elettroniċi fis-suq intern (ĠU L 235, 9.9.2015, p. 1).